Izvor: Tanjug/Sava Radovanović

Ministar prosvete, nauke i tehnološkog razvoja Srđan Verbić izjavio je da bi novim Zakonom o visokom obrazovanju trebalo da se uvede linearni model finansiranja.

Da bi sistem bio pravedan ne bi trebalo da zadržavamo binarni model koji smo do sada imali, da nekome iz budžeta bude plaćeno sve, a nekome ništa. Potreban nam je linearni model u kome svako u skladu sa svojim trudom, pokazanim rezultatima i socijalnim statusom zaslužuje veći udeo iz budžeta, rekao je Verbić.

Da bi sistem obrazovanja bio pravedan, kako je rekao Verbić, mora da se uračuna i socio-ekonomski status studenata.

Na konferenciji za novinare na kojoj je predstavljen regionalni projekat "Ka održivom i jednakopravnom finansiranju visokog obrazovanja u Bosni i Hercegovini, Crnoj Gori i Srbiji" (FINHED), koji je realizovan u te tri zemlje u okviru programa TEMPUS Evropske unije, Verbić je rekao da studenti koji su na budžetu ne znaju koliko košta budžetska godina i naveo da ti podaci moraju da budu jasni.

Da bismo postigli pravednost u obrazovanju prvo moramo da informišemo, pre svega studente, o tome šta su im mogućnosti, šta se nudi i po kojoj ceni, bez obzira ko to plaća, i da na osnovu toga insistiramo na kvalitetu i na dobrim, informisanim odlukama, rekao je Verbić.

Govoreći o izradi novog Zakona o visokom obrazovanju, Verbić je naveo da najteže ide u radnoj grupi koja se bavi finansiranjem i dodao da su svi saglasni da bi trebalo da se uvede linearni model, gde svako može da zasluži nešto veći deo novca iz budžeta i da onima kojima je pomoć i podrška najpotrebnija, i koji se najviše trude, sve bude pokriveno iz budžeta.

Cilj predstavljenog projekta je da doprinese efikasnijem, efektivnijem i jednakopravnijem sistemu finansiranja visokog obrazovanja u Bosni i Hercegovini, Crnoj Gori i Srbiji.